# MENA1001 Sluttrapport H21

Emneansvarlig Jonathan Polfus

Forelesning Jonathan Polfus

Kollokvier og lab Kristin Bergum, Julie Hessevik, Anders Brennhagen, Andreas Heggelund, Rasmus Thøgersen

## Endringer

Kurset ble undervist for første gang av ny emneansvarlig og foreleser. I den sammenheng ble det gjort noen endringer i kurset, og det ble satt opp en komité av MENA programråd. Det ble det gjort noen justeringer av kursets innhold basert på møter mellom komitéen og emneansvarlige for MENA BSc emner. Kompendiet ble oppdatert i en relativt omfattende prosess, inkl. endring av rekkefølgen på noen kapitler, ryddigere formattering og en del mindre vesentlige aspekter ble fjernet fra et allerede veldig omfattende emne. I tillegg ble alle lysbildene laget på nytt. Krav til labrapporter har blitt forenklet for noen laber ettersom dette arbeide tidligere hadde vært til dels svært krevende for både studenter og gruppelærere.

Kompendiet og lysbildene har blitt godt tatt imot av studentene. Det har blitt enklere å følge kompendium og forelesning. På forelesning har det vært noe mer tid til repetisjon og mer grundig gjennomgang av viktige temaer, selv om det fortsatt er rom for forbedring på dette. Arbeidet med labrapporter har gått bedre, men det er også her rom for ytterlige forbedring.

## Underveisevaluering

Det ble valgt to frivillige studentrepresentanter i starten av semesteret. Tilbakemelding ble mottatt i to uformelle samtaler rundt midtsemestereksamen og etter slutteksamen. Vi har også gitt en generell oppfordring til at studentene kan gi tilbakemeldinger, som har resultert i konstruktiv tilbakemelding på epost.

Tilbakemeldingen var at det for mange gikk raskt i starten av semesteret, spesielt de som ikke hadde kjemi og/eller fysikk på videregående. Mer bruk av tavle, og felles gjennomgang på kollokvier og prelab ble etterspurt, og iverksatt senere i semesteret. Generelt oppfatter studentene at det er veldig mye å gjøre med kollokvier, prelab, lab, labrapport, i tillegg til forelesning.

## Oppsummeringsmøtet

Det ble tydelig lavere oppmøte etter midtveis, både på forelesning og kollokvier. En viktig årsak er mye annet obligatorisk arbeid, inkl. obliger i andre kurs. Forelesninger og kollokvier blir nedprioritert av de fleste dersom det overlapper med obliger etc. En annen viktig konklusjon var at kurset må ha sterkere kobling mellom forelesning, prelab, lab og kollokvie da disse til tider kan fremstå noe isolert. En utfordring er at flere laber henger sammen og må gå i en spesifikk rekkefølge, og innholdet ikke følger naturlig rekkefølgen på forelesningene.

## Eksamensresultatene

Det ser ut til å bli en grei fordeling med solid gruppe på 8/24 som får A eller B. Derimot ble det 7 stryk hvorav 3 ikke leverte blankt.

## Planer videre

Det planlegges en grundig gjennomgang av labheftet. Videre vil forelesning brukes til å aktivt forberede studentene på det faglige innholdet i kommende laber, og noe arbeid med prelab og kollokvie oppgaver. Dette for å sikre god kobling mellom de forskjellige delene av kurset, og at studentene opplever bedre flyt i hele emnet. I tillegg vil det rettes mer fokus mot hjelpekompendiet i starten av semester for studenter uten kjemi og/eller fysikk fra videregående.

## Annen informasjon

Det er fare for at emner oppleves fragmenter dersom forskjellige deler av et emne utvikles av forskjellige personer (eks. kompendium/forelesning vs. lab vs. kollokvier).

Emnet gir noe generell forkunnskap til FYS-MEK1110 (Mekanikk) og FYS1120 (Elektromagnetisme) i de to etterfølgende semestrene, men det er visstnok mange som sliter med disse kursene. Dette kan nok relateres til at MENA1001 gir en kvalitativ forståelse av fysiske fenomener og teori, men inneholder relativt lite løsning av problembaserte oppgaver som krever mer avansert matematisk eller numerisk forståelse.